

**UDRUŽENJE SLIJEPIH KANTONA SARAJEVO**

**SARAJEVO,ul. Podgaj br.7, Tel:033 445 185,**

**Fax: 033 445 394**

**e-mail:usgks@bih.net.ba**

**www:slijepi - sa.org.ba**

**Broj:\_\_\_\_\_\_\_\_\_\_\_\_/22**

**Datum:12.05.2022.god.**

###

### **I Z V J E Š T A J**

#### O RADU UDRUŽENJA SLIJEPIH KANTONA SARAJEVO

 **ZA 2021. GODINU**

## **I - UVOD**

 Udruženje slijepih Kantona Sarajevo svoj rad i aktivnosti u 2021.godini, realizovalo je u skladu sa Programom rada i djelovanja Udruženja za 2021.godinu, koji je Skupština Udruženja usvojila 15.10.2020.godine.

Sve aktivnosti su se realizovale u skladu sa propisima i procedurama koje su utvrđivali nadležni organi, a koji se odnose na pandemiju Covid 19. Nastojalo se da se u što većoj mjeri pruži podrška slijepim osobama i ostvare ciljevi Udruženja, koji su utvrđeni Statutom Udruženja.

Većina aktivnosti realizovana je kroz razne projekte koje je Udruženje implementiralo u 2021.godini, kao i kroz redovne programske aktivnosti. Sredstva su osim kroz projekte obezbjeđivana od članarina, donacija pravnih i fizičkih lica iz zemlje i inozemstva, uključujući i pomažuće članove, što je bitno olakšalo realizaciju programskih aktivnosti.

Kanton Sarajevo je pružao određenu podršku Udruženju slijepih, preko Ministarstva za rad, socijalnu politiku, raseljena lica i izbjeglice, koje je iz Budžeta Kantona Sarajevo sufinansiralo dio najosnovnijih troškova koji su potrebni za rad Stručne službe i funkcionisanje Udruženja.

Gradska uprava Grada Sarajeva kontinuirano podržava rad Udruženja slijepih kroz sufinansiranje „Zvučnih novina“. Odobrena sredstva u pravilu ne mogu ni iz bliza pokriti troškove izdavanja „Zvučnih novina“, pa se njihovo finansiranje obezbjeđuje i iz drugih izvora.

U 2021.godini općina Novi Grad podržala je projekat Udruženja iz kojih su nabavljen laptopi za članove Udruženja sa područja ove općine.

Ostale općine udružene u Kanton Sarajevo, nisu finansijski podržavale realizaciju programskih aktivnosti Udruženja slijepih. Ovakav pristup od strane opština i opštinskih načelnika predstavlja problem sa kojim se Udruženje, suočava već duže vremena u ostvarivanju jednake zaštite slijepih osoba, te provodjenju istog nivoa podrške, na području svih opština udruženih u Kanton Sarajevo.

Federalno ministarstvo rada i socijalne politike, iz sredstava od igara na sreću , podržalo je realizaciju programskih aktivnosti u 2021.godini.

Ključni projekat, koji se već duže vrijeme realizuje u Udruženju slijepih Kantona Sarajevo je projekat koji podržavaju MyRight i Savez slijepih Švedske. U toku 2020.godine je potpisan anex ugovora u kome je definisana podrška Udruženju slijepih do 2021.godine. Ovaj projekat je uspješno implementiran sa završetkom godine.

Saradnja sa MyRightom je kontinuirana, realizovan je projekat zajedničkih aktivnosti kroz koaliciju OSI, a nastavljen je projekat prevencija rodno zasnovanog nasilja nad osobama s invaliditetom, koji će se realizovati u periodu 2020. – 2022.godina. Projekat „Ovdje sam vidljiva i ponosna“ koji preko MyRighta finansira Švedska ambasada u BiH realizovaće se u periodu 2021-2023.godina.

Pristup načelnika općina da ovo i slična udruženja svrstavaju u one nevladine organizacije koje se finansiraju samo iz projekata, stvara nepremostive prepreke i može dovesti do postepenog smanjivanja aktivnosti Udruženja, što bi za slijepe osobe imalo nesagledive posljedice. Ovdje treba naglasiti da ovakav pristup načelnika nije u skladu sa Konvencijom o pravima osoba s invaliditetom i Preporukama UN Komiteta za prava OSI.

Bez obzira na navedene poteškoće može se sa zadovoljstvom konstatovati da je rad Udruženja u 2021.godini bio veoma uspješan, te da su ostvareni planirani ciljevi i realizovani projekti, iako su određene aktivnosti morale biti prilagođene pandemiji Covid 19.

U nastavku izvještaja, ukratko ćemo objasniti najvažnije aktivnosti koje su realizovane u 2021.godini, te istači određene probleme sa kojima su se slijepe osobe i ovo Udruženje susretali.

**II - OTKRIVANJE, UČLANJIVANJE I POMOĆ NOVOPRIMLJENIM ČLANOVIMA**

 Otkrivanju slijepih osoba i pružanju raznih vidova pomoći novooslijepljelim osobama, posvećivana je posebna pažnja, s ciljem da se otkriju i u Udruženje učlane svi građani Kantona Sarajevo, čije se stanje vida uklapa u definiciju sljepoće i kojima je objektivno potrebna pomoć i podrška ovog Udruženja.

U Udruženje je u 2021. godini primljeno 8 novih članova, a na dan 31.12.2021.godine Udruženje je na evidenciji imalo 395 članova. Oko 30% članova ne plaća redovno članarinu, što je statutarna obaveza, pa se u narednom periodu ovom pitanju treba posvetiti posebna pažnja.

Udruženje je na razne načine, u cilju ostvarivanja određenih prava i beneficija za svoje članove, uputilo na preglede 16 osoba, što je rezultiralo prijemom članova u Udruženje i obezbjeđivanju odredjenih tiflotehničkih pomagala ili drugih prava koja se ostvaruju po osnovu sljepoće.

 Novoprimljenim i ostalim članovima pružana je neophodna pomoć pri ostvarivanju određenih prava, a Udruženje je u skladu sa svojim mogućnostima svim zainteresiranim, besplatno dodjeljivalo pomagala i omogućilo im da pohađaju razne kurseve, prema iskazanom interesovanju.

Posebna pažnja posvećena je pružanju psihosocijalne podrške, obuci za samostalno kretanje uz korištenje bijelog štapa i samostalno obavljanje svakodnevnih aktivnosti, o čemu će se detaljnije govoriti u narednim poglavljima.

**III – ZAŠTITA SLIJEPIH I UNAPREĐENJE NJIHOVIH PRAVA**

 U 2021.godini bili su veoma otežani i nepovoljni uvjeti za zagovaranje prava osoba s invaliditetom i poboljšanje njihovog položaja u društvu, što se odnosi i na slijepe osobe.

I u 2021.godini pandemija Covid 19 preusmjerila je sve aktivnosti institucija vlasti na rješavanje problema u vezi s pandemijom, pa se pitanjima od interesa za osobe s invaliditetom nije posvećivala dovoljna pažnja. Nestabilna politička situacija u Kantonu Sarajevo i stalne promjene Vlade i ministara otežavali su građenje partnerskih odnosa sa institucijama vlasti. Također jedan od ključnih problema je i neimenovanje Vlade Federacije BiH, a postojeća Vlada , zbog nedefinisane većine u Parlamentu, nije imala aktivniji pristup u promjeni propisa koji se odnose na ljudska prava i prava osoba s invaliditetom.

Bez obzira na naprijed navedene i druge probleme, Udruženje je provodilo značajne aktivnosti, pa i u navedenoj situaciji, pokrenulo više inicijativa i prijedloga, što se može vidjeti u Poglavlju IV ovog izvještaja.

U toku 2021.godine u Bosni i Hercegovini u određenoj mjeri nastavljene su određene reforme sektora od interesa za slijepe osobe i druge osobe sa invaliditetom. Ovo se prije svega misli na pripremu radnih materijala na nivou Federacije, koji bi u perspektivi trebali doprinijeti boljem položaju osoba s invaliditetom. Pripremljen je Zakon o servisima podrške za osobe s invaliditetom. Usvojene su izmjene Zakona o drumskom prijevozu u F BiH kojim je omogućeno da se koriste specijalizirana taksi vozila za osobe sa invaliditetom.

Usvojen je Zakon Roditelj njegovatelj koji se primjenjuje na nivou F BiH, a koji nije u potpunosti u skladu sa Konvencijom o pravima osoba sa invaliditetom. Udruženje slijepih KS, zajedno sa drugim udruženjima osoba s invaliditetom, uložilo je primjedbe na ovaj Zakon, ali ga zastupnici u oba doma Parlamenta nisu uvažili.

Zakon kojim se odvojeno regulišu prava osoba sa invaliditetom već osam godina nalazi se u parlamentarnoj proceduri, a u toku 2021.godine vođene su dodatne aktivnosti da se isti prilagodi potrebama osoba sa invaliditetom i usvoji u Parlamentu Federacije BiH. Do toga i pored naših napora nije došlo. Također, se tokom cijele godine radilo na pripremi Zakona o organizacijama osoba sa invaliditetom. Zakon nije prihvatljiv za osobe s invaliditetom, jer nisu prihvaćeni naši ključni zahtjevi koji bi trebali obezbjediti stabilniji rad i finansiranje organizacija osoba s invaliditetom. Bez obzira na tu činjenicu Vlada Federacije BiH je utvrdila Nacrt ovog Zakona, a potom i Prijedlog Zakona i uputila ga u parlamentarnu proceduru, koja još uvijek traje.

Pored navedenog u Kantonu Sarajevo vršene su promjene Zakona o socijalnoj zaštiti, ali zahvaljujući angažmanu i ovog Udruženja, prava osoba sa invaliditetom nisu ugrožena.

Kao što se vidi iz prethodnih primjera pitanjima sljepoće i invalidnosti nije pridavan adekvatan značaj od strane federalnih institucija vlasti, pa je s toga ovo Udruženje u saradnji sa drugim organizacijama osoba sa invaliditetom, činilo sve da bar očuva postojeći status i dostignuta prava osoba sa invaliditetom, u čemu se u dobroj mjeri i uspjelo.

 Strategiju za unapređenje prava i položaja osoba sa invaliditetom u Federaciji BiH 2016-2021.godina Vlada Federacije BiH usvojila je u decembru 2016.godine.Ovom Strategijom utvrđeni su pravci djelovanja u oblasti invalidnosti, na svim nivoima vlasti, sa posebnim akcentom na djelovanje vlasti u lokalnoj zajednici.

U Kantonu Sarajevo je aktivno rađeno na implementaciji Akcionog plana za unapređenje prava i položaja OSI u Kantonu Sarajevo. Poseban akcenat je stavljen na pristupačnost.

Akcionim planom u oblasti invalidnosti, koji je Vlada Kantona Sarajevo usvojila u maju 2018.godine utvrđeno je 5 prioriteta i to: 1.pristupačnost, 2.socijalno stanovanje, 3.pomagala,4. servisi podrške u lokalnoj zajednici i 5.obrazovanje.

1. U oblasti pristupačnosti učinjen je značajan napredak . Realizira se više projekata kojima se želi postići što veća pristupačnost za osobe s invaliditetom.Kada govorimo o slijepim osobama, možemo reći da su postignuti značajni rezultati. Postavljene su taktilne vodilice i zvučni semafori na širem području Skenderije i u Nedžarićima. Općina Novo Sarajevo planira realizirati projekat kojim će 12 raskrsnica opremiti sa zvučnim semaforima i taktilnim vodilicama. Općina Stari Grad prihvatila je inicijativu da se sve bitne trase na ovoj općini opreme taktilnim vodilicama i zvučnim semaforima, sredstva za pripremu projekta planirana su u budžetu za 2021.godinu. Prihvaćena je ranija ideja Udruženja da se u javnom gradskom saobraćuju ugrade zvučne najave stanica. Nekoliko javnih institucija radilo je na prilagođavanju svojih web stranica kako bi bile pristupačne slijepim osobama.
2. Kada govorimo o socijalnom stanovanju ovdje nisu postignuti značajniji rezultati. Izvršena je procjena potreba za ovakvim oblikom stanovanja od strane osoba s invaliditetom, ali još uvijek zakon kojim će se regulisati socijalno stanovanje nije pušten u parlamentarnu proceduru. S obzirom da se radi o važnoj oblasti za slijepe osobe i dalje će se zagovarati za njegovo usvajanje.
3. Kada govorimo o pomagalima može se sa zadovoljstvom konstatovati da je nakon višegodišnjeg zagovaranja od strane Udruženja, Vlada Kantona Sarajevo u maju 2020.godine , uvojila novu Uredbu o pomagalima. Ovom uredbom znatno je povećan broj pomagala koje slijepe osobe mogu dobiti kroz sistem zdravstvenog osiguranja. Pomagala koja slijepe osobe mogu ostvariti su:očne proteze, tamne naočale, bijeli štap, Brajevi, zvučni ili džepni sat, govorni toplomjer, govorni tlakomjer za osobe koje žive same a imaju hronično poremećen krvni pritisak, govorni mjerač šećera za osobe koje žive same a imaju diabetes, mašina za pisanje Brajevog pisma i govorni softver za slijepa lica – čitač ekrana sa govornom jedinicom. Nažalost i pored naših napora i urgiranja ova Uredba se još ne primjenjuje u potpunosti jer nisu riješene administrativne procedura sa Agencijom za lijekove i medicinska sredstva, kao i procedure nabavke.
4. Servisi podrške u lokalnoj zajednici su veoma važni za osobe s invaliditetom, pa i slijepe osobe. Nakon što se usvoji federalni zakon, o kojem smo ranije govorili, pristupiće se usvajanju odgovarajućeg akta na nivou Kantona Sarajevo.
5. Obrazovanje – samostalno i kroz Koordinacioni odbor, odnosno Odbor za inkluzivno obrazovanje, aktivno je rađeno na promociji člana 24 Konvencije i stvaranje adekvatnih uslova za kvalitetno inkluzivno obrazovanje. Organizovano je više okruglih stolova i diskusija na ovu temu. Predsjedavajući Skupštine KS i ministrica obrazovanja su primili predstavnike Koordinacionog odbora Kantona Sarajevo na kome je dogovorena buduća saradnja , što je u skladu sa potpisanim Sporazumom između Odbora i Ministarstva za obrazovanje.

Federalna strategija u oblasti invalidnosti i Akcioni plan u Kantonu Sarajevo ističu krajem 2021.godine pa će se raditi analiza uspješnosti njihove implementacije u čemu će Udruženje aktivno učestvovati. Udruženje je u saradnji sa drugim organizacijama OSI predložilo da se donese nova federalna Strategija kao i Akcioni plan u Kantonu Sarajevo za period 2022.-2027.. Vlada KS je prihvatila ovu inicijativu i imenovala tim za izradu Akcionog plana u kome su tri predstavnika KOO KS, od čega jedan iz Udruženja slijepih KS. Očekuje se da Vlada federacije donese sličnu odluku.

Redovno se pratila implementacija Zakona o profesionalnoj rehabilitaciji, osposobljavanju i zapošljavanju osoba sa invaliditetom u F BiH. Ovaj zakon je od posebnog interesa za slijepe osobe, pa smo zainteresirani da slabosti u njegovoj primjeni svedemo na minimum. Iako postoje određene slabosti u njegovoj implementaciji, ipak se može reći da se njegovom primjenom značajno unaprijedilo zapošljavanje osoba sa invaliditetom, pa i slijepih osoba, čemu je ovo Udruženje dalo značajan doprinos. Na Konferenciji Profesionalna rehabilitacija i zapošljavanje OSI koju je organizovalo Udruženje slijepuh u saradnji sa Caritasom BiH i Fondom za profesionalnu rehabilitaciju i zapošljavanje OSI, utvrđeni su prijedlozi za izmjenu pomenutog Zakona, koji su dostavljeni nadležnom federalnom ministarstvu. U odgovoru Ministarstva istaknuto je da su prijedlozi kvalitetni, te da će u najvećoj mogućoj mjeri biti ugrađene u Zakon.

Pod pritiskom Svjetske banke i Međunarodnog monetarnog fonda, a pozivajući se na reformsku Agendu, na posebnom udaru su izdvajanja u socijalnom sektoru. Promjenom zakona i drugih propisa žele se smanjiti socijalna davanja i davanja koja se odnose na podršku osobama sa invaliditetom i time se stabilizirati budžeti na svim nivoima državne vlasti. Ovim se želi teret krize, u najvećoj mjeri, prebaciti na najugroženije grupe tj. na osobe sa invaliditetom i time ih dovesti u još teži položaj , što je u stvari još jedan oblik diskriminacije osoba sa invaliditetom. Ovo će posebno doći do izražaja u 2022.godini jer je u programu Vlade Federacije za 2022.godinu set zakona iz oblasti socijalne zaštite, koji se u dobroj mjeri odnosi i na osobe sa invaliditetom.

Da bi se spriječilo uvođenje bilo kakvih cenzusa, koji bi bili uslov da slijepe osobe i druge osobe sa invaliditetom ostvare određena prava tokom cijele 2021.godine, aktivisti iz Udruženja slijepih Kantona Sarajevo su učestvovali u raznim komisijama i grupama, na konferencijama i okruglim stolovima, razgovarali sa predstavnicima međunarodne zajednice i predstavnicima nevladinih organizacija. Željeli smo postići da se kreiranje zakona i drugih propisa temelji na Konvenciji o pravima osoba sa invaliditetom i Jedinstvenoj politici u oblasti invalidnosti i time obezbijediti da osobe sa invaliditetom zadrže postojeća prava i podršku, a da se u formulisanju prava za osobe sa najtežim invaliditetom podrška utvrđuje prema stvarnim potrebama.

Za očekivati je da će se i u 2022.godini pripremati i puštati u parlamentarnu proceduru razni reformski zakoni, u kojima će se pokušavati ukidati ili umanjivati prava OSI, pa i slijepih osoba, što organizacijama osoba sa invaliditetom nalaže organizovano i zajedničko djelovanje, kako se dostignuta prava ne bi ugrozila. Ovo je veoma važno jer će se u 2022.godini organizovati opšti izbori pa bi to mogla biti dobra prilika za zagovaranje unaprijeđenja položaja OSI u našem društvu.

U cilju unapređenja partnerskih odnosa sa Ministarstvom za rad i socijalnu politiku Kantona Sarajevo potpisan je u novembru 2018.godine Sporazum o unapređenju prava i položaja osoba sa invaliditetom u Kantonu Sarajevo. Ovim sporazumom utvrđene su odgovornosti Ministarstva i Udruženja, kako u razvijanju partnerskih odnosa, tako i o finansijskoj podršci Udruženju za implementaciju programskih aktivnosti. Možemo ocijeniti da je Ministarstvo poštovalo odredbe ovog Sporazuma jer je Udruženje uključivano u sve bitne aktivnosti Ministarstva, naročito u one koje se odnose na pitanja invalidnosti.

Djelujući kroz Koordinacioni odbor udruženja osoba sa invaliditetom Kantona Sarajevo, mrežu koalicija OSI u BiH i Koordinacioni odbor koalicija osoba sa invaliditetom u F BiH, predstavnici ovog udruženja su znatno doprinjeli jačanju kapaciteta organizacija OSI i pokreta osoba sa invaliditetom.

Proučavani su i drugi propisi od interesa za slijepe osobe, s ciljem da se obezbijedi zaštita postojećih prava i statusa slijepih osoba, te da se gdje je to moguće, obezbijedi i njihova bolja zaštita.

Aktivnost prema nadležnim državnim organima Udruženje je vodilo neposredno i preko Saveza slijepih Federacije BiH ili zajedno sa drugim sličnim udruženjima preko Koordinacionog odbora koji djeluju na nivou Kantona Sarajevo i Federacije Bosne i Hercegovine, te sa drugim nevladinim organizacijama.

Osim navedenog u 2021. godini Udruženje slijepih Kantona Sarajevo se posebno angažovalo na sljedećim zadacima:

* pružana je tehnička i druga pomoć članovima Udruženja pri ostvarivanju prava i beneficija koje imaju po zakonima i drugim propisima;
* Na početku godine su po utvrdjenim pravilima izdate karte za prevoz u vozilima GRAS-a. Krajem 2021.godine postignut je dogovor sa GRAS-om i nadležnim Ministarstvom da se izdaju nove karte za prevoz u 2022.godini, po ranije dogovorenoj proceduri.
* Članovima su pružani razni oblici pomoći, naročito na rješavanju njihovih statusnih pitanja;
* Članovima Udruženja su izdavane razne potvrde, davana uputstva i pružana stručna pomoć u cilju što efikasnijeg ostvarivanja raznih prava i beneficija koje imaju slijepe osobe.
* Udruženje je sa svojim programskim zadacima pokušalo formirati mrežu asistenata za slijepe osobe, održano je više sastanaka sa članovima Udruženja, poziv je objavljen na društvenim mrežama, ali aktivnost nije dovedena do kraja zbog pandemije Covid 19.

**IV – POKRENUTE INICIJATIVE U 2021.GODINI**

Iako je Udruženje radilo u vrlo specifičnim uvjetima, sa smanjenim mogućnostima za provođenje aktivnosti na terenu, Udruženje je u toku 2021.godine prema institucijama vlasti uputilo sljedeće prijedloge i inicijative:

1. Prijedlozi Ministarstvu obrazovanja u vezi izmjena Zakona o osnovnom obrazovanju u Kantonu Sarajevo;
2. Prijedlozi Ministarstvu obrazovanja u vezi izmjena Zakona o srednjem obrazovanju u Kantonu Sarajevo;
3. Inicijativa Ministarstvu prometa i komunikacije BiH za izmjenu Zakona o sigurnosti saobraćaja u BiH;
4. Preporuke Ministarstvu za visoko obrzovanje, nauku i mlade u vezi Zakona o visokom obrazovanju;
5. Primjedbe na Nacrt Zakona o organizacijama osoba s invaliditetom, upućen Federalnom ministarstvu rada i socijalne politike;
6. Primjedbe na Nacrt Zakona o roditelju njegovatelju u F BiH, upućen Federalnom ministarstvu rada i socijalne politike i zastupnicima u Federalnom parlamentu;
7. Primjedbe na Prijedlog Zakona o roditelju njegovatelju u F BiH, upućen zastupnicima u Federalnom parlamentu;
8. Prijedlog za saradnju sa Sarajevskom filharmonijom;
9. Incijativa i prijedlozi za izmjenu Zakona o profesionalnoh rehabilitaciji, osposobljavanju i zapošljavanju osoba s invaliditetom u F BiH;
10. Inicijativa upućena Federalnom ministarstvu rada i socijalne politike za donošenje noveStrategije u oblasti invalidnosti 2022.-2027.
11. Inicijativa upućena Ministarstvu za rad i socijalnu politiku Kantona Sarajevo za donošenje novog Akcionog plana u oblasti invalidnosti 2022-2027.

Neke od navedenih prijedloga ili inicijativa su prihvaćeni i realizovani, određeni broj je prihvaćen i realizacija je u toku, a određeni broj inicijativa je dugoročan i očekujemo njihovu implementaciju u narednom periodu.

**V – STVARANJE USLOVA I MOGUĆNOSTI ZA OBRAZOVANJE, SOCIJALNU INTEGRACIJU, OSPOSOBLJAVANJE, ZAPOŠLJAVANJE I UKLJUČIVANJE ČLANOVA U RAD UDRUŽENJA**

 Oblast koja se odnosi na rehabilitaciju, resocijalizaciju, školovanje i zapošljavanje slijepih ima poseban značaj za slijepe osobe, jer se rješavanjem ovih pitanja rješavaju i egzistencijalna pitanja slijepih osoba i povećava se njihova socijalna uključenost. Nažalost, zbog opšte ekonomske i političke situacije u kojoj se duže vrijeme nalazi Bosna i Hercegovina, a sada i situacije vezane za Covid 19, ni u 2021.godini, nisu učinjeni značajniji pomaci naročito kada se radi o socijalnoj i profesionalnoj rehabilitaciji. Određeni rezultati postignuti su u oblasti zapošljavanja, što je nastalo kao rezultat bolje implementacije Zakona o profesionalnoj rehabilitaciji, osposobljavanju i zapošljavanju osoba sa invaliditetom i povećanjem aktivnosti Fonda za profesionalnu rehabilitaciju i zapošljavanje osoba sa invaliditetom u F BiH.

Zahvaljujući podsticajnim mjerama i implementaciji Zakona o profesionalnoj, rehabilitaciji, osposobljavanju i zapošljavanju osoba sa invaliditetom u F BiH, koje su u toku 2021.godine proširena i na udruženja OSI koja zapošljavaju osobe s invaliditetom, tokom 2021.godine , zaposleno je na neodređeno i određeno vrijeme, te pokretanjem sopstvenog biznisa radni status je riješilo 5 slijepih osoba.

Ako se uzme u obzir ukupna situacija u Kantonu Sarajevo, sa postignutim rezultatima se može biti zadovoljno.

Očekujemo da će se daljnjom implementacijom Zakona o zapošljavanju i sistemskog rješavanja pitanja profesionalne rehabilitacije, u budućnosti, bitno unaprijediti zapošljavanje slijepih osoba.

Realizacijom raznih projekata, kao što su: Projekat koji je preko Saveza slijepih Štokholm i Gotland Len, finansirao MyRight iz Švedske, a koji se realizovao u sarajevskom i drugim kantonima F BiH, te realizacijom drugih manjih projekata:“Prevencija rodno zasnovanog nasilja nad osobama s invaliditetom“ , „Podizanje kapaciteta žena s invaliditetom“, „Ka razumijevanju invalidnosti zasnovanom na ljudskim pravima“, „Korištenjem savremenih tehnologija i edukacijom povećati inkluziju slijepih osoba“, „Profesionalna rehabilitacija, osposobljavanje i zapošljavanje osoba s invaliditetom“, „Informisanje slijepih u zvučnom foratu“, u toku 2021. godine urađeno je sljedeće:

Provođene su aktivnosti u vezi sa razvojem sistema rehabilitacije u Kantonu Sarajevo, u skladu sa „Programom rada i djelovanja Udruženja slijepih Kantona Sarajevo na podsticanju i razvoju rehabilitacije, zapošljavanja i edukacije slijepih i slabovidnih osoba u Kantonu Sarajevo“.

Sve aktivnosti su bile usmjerene prema slijepim osobama, kako bi se u što većoj mjeri uključile u procese rehabilitacije, edukacije i sticanja raznih vještina, radi povećanja njihove socijalne uključenosti.

 Aktivnosti su također usmjeravane prema državnim strukturama, prije svega nadležnim ministarstvima, stručnim institucijama i centru za socijalni rad koji bi u budućnosti trebali obezbijediti, formalne, materijalne i druge pretpostavke za uspostavljanje i funkcionisanje sistema socijalne i profesionalne rehabilitacije i zapošljavanja slijepih osoba.

U saradnji sa drugim organizacijama osoba sa invaliditetom, tokom 2021.godine, vođena je vrlo intenzivna kampanja za organizovanje servisa za podršku osobama sa invaliditetom u lokalnoj zajednici, što je jedan od prioriteta u lokalnom akcionom planu za Kanton Sarajevo. Zahvaljujući toj aktivnosti pripremljen je radni materijal za federalni zakon kojim će se regulisati osnovna pitanja u vezi sa servisima podrške u Federaciji BiH.

U nastavku ovog izvještaja daćemo kratak pregled ključnih aktivnosti koje je Udruženje realizovalo u toku 2021.godine, a koje su imale za cilj podizanje personalnih kapaciteta članova Udruženja i stvaranje uslova za njihovu efikasniju integraciju u društvo:

**1. – Psihosocijalna podrška**

 Osnovna / bazna rehabilitacija i psihosocijalna podrška slijepih osoba, članova Udruženja, pružana je tokom cijele godine.

 Procesom rehabilitacije je obuhvaćeno 10 slijepih osoba.

 Rehabilitacija – psihosocijalna podrška je organizovana u Udruženju slijepih ili u porodici osobe sa kojom se provodi rehabilitacija, u prirodi, sportskim terenima i bazenima.

Određeni oblici psihosocijalne podrške pružani su članovima na zajedničkim druženjima i sastancima, te kroz aktivnosti Sportskog društva slijepih.

**2. – Kursevi kompjutera**

Tokom cijele godine organizovani su kursevi za obuku slijepih za rad na kompjuterima i korištenju smartphona. Zbog pandemije Covid 19 edukacija je prvenstveno organizovana online, pojedinačno ili putem organizovanja webinar ana zoom platformi.

41 slijepa osoba obučena za rad na kompjuterima uz korištenje posebnih programa i opreme i korištenje savremenih mobitela (Iphone), od čega je 15 iz Udruženja slijepih Kantona Sarajevo , a 26 iz drugih udruženja slijepih. Poseban fokus u toku edukacije bio je za obuku za korištenje Jaws program za slijepe. Jedan dvomjesečni seminar / webinar organizovan je za korištenje društvenih mreža, a prije svega platforme Zoom, na kome su učestvovali skoro isti učesnici , kao i za edukaciju kompjutera.

U dijelu edukacije putem webinara obuhvaćeni su slijepe osobe iz susjednih zemalja Srbije, Crne Gore, Hrvatske i Slovenije. Rad je organizovan online, individualano i po principu webinara. Većina obuhvaćenih osoba prvi put su počeli raditi na kompjuteru i uspjeli su da savladaju osnovne procedure korištenja kompjutera, koji im omogućuju korištenje tastature, rad u Wordu, korištenje e-maila i korištenje interneta i Skype. Angažovana su 2 instruktora koji su ranije stekli znanja iz ove oblasti. I instruktori i polaznici koristili su “Priručnik za obuku slijepih i slabovidnih osoba za korištenje računara” koji je pripremljen u okviru Udruženja na crnom tisku, Brajevom pismu, zvučnom formatu, elektonskom formatu, a postavljen je i na web stranici Udruženja.

U toku 2017.godine Udruženje je pokrenulo akciju „100 kompjutera za 100 slijepih osoba u Kantonu Sarajevo“. Ova aktivnost je nastavljena i u 2021.godini u kojoj je obezbijeđeno , od raznih donatora, 15 kompjutera, koji su dodjeljeni članovima Udruženja.

**3. Promocija Brajevog pisma**

Svjesni da je Brajevo pismo veoma značajno za slijepe osobe, te da njegovo nepoznavanje praktično slijepu osobu čini nepismenom, u toku 2021.godine Udruženje je organizovalo 3 promocije Brajevog pisma, za članove Udruženja. Ukupno na ovim promocijama je bilo prisutno 70 slijepih osoba i njihovih pratilaca. Voditelji radionica pripremili su motivaciona pisma, koja su objavljena na društvenim mrežama i putem emailing liste dostavljena članovima Udruženja.

Analizirajući motivaciona pisma koja su pripremljena, u posljednje 4 godine, došlo se na ideju da se pripremi zbirka pisama i objavi u crnom tisku, zvučnom formatu i na Brajevom pismu. Ideja je u potpunosti realizovana 2021.godini, knjiha pod nazivom Život sa žBrajem u dvanaest pisama“ štampana je u 400 primjeraka na crnom tisku, sa odgovarajućim ilustracijama, 50 primjeraka na Brajevom pismu i 400 primjeraka u audio formatu.

Kroz organizovanje promocija Brajevog pisma slijepe osobe i javnost su upoznati sa značajem korištenja Brajevog pisma od strane slijepih osoba. Našu inicijativu prihvatile su i druge nevladine organizacije i mediji.

Na nivou države i dalje se radi na pripremi sistematike Brajevog pisma u BiH, te njenom usvajanju od strane nadležnih institucija.

Ovdje treba istači da je Udruženje slijepih u povodu međunarodnog dana Brajevog pisma 4. januara, organizovalo međunarodnu Zoom konferenciju, o korištenju Brajevog pisma u regiji zapadnog Balkana, na kojoj je učestvovalo oko 60 slijepih osoba iz Slovenije, Hrvtske, BiH, Srbije , Crne Gore, Makedonije, Austrije i Francuske.

**4. Promocija nezavisnog života slijepih osoba**

U toku 2021.godine posebna pažnja posvećena je promociji nezavisnog života slijepih osoba i vještinama koje im tu nezavisnost omogućavaju: Brajevo pismo, korištenje novih tehnologija, mobilitet, korištenje gradskog prevoza i nezavisnost u obavljanju radnih zadataka. Četiri (4) video spota, koja su ranije pripremljena sa našim članovima emitovani su na kantonalnoj Televiziji Sarajevo, u drugoj polovini 2021.godine. Video spotovi su objavljeni na facebook stranici Udruženja, youtube, te se intenzivno šire na društvenim mrežama.

Pripremljena je knjiga / Vodič „Značaj nezavisnog života slijepih osoba“ koja je namijenjena donosiocima odluka, a štampana je u 200 primjeraka. U okviru dvodnevne Konferencije o korištenju savremenih asistivnih tehnologija, posebna pažnja je posvećena nezavisnom životu slijepih osoba, uključujući korištenje raznih pomagala i obuku za njihovo korištenje. I na ovoj konferenciji posebna pažnja posvećena je značaju korištenja Brajevom pisma i potrebi da se sačini jedinstvena sistematika Brajevog pisma u BiH.

Udruženje slijepih je u povodu obilježavanja dana „Globalne pristupačnosti“ 20.maja 2021.godine, organizovalo međunarnu Zoom konferenciju, na kojoj je učestvovalo oko 40 predstavnika iz saveza slijepih država zapadnog Balkana. Na ovoj konferenciji ramijenjena su iskustva o rješavanju pristupačnosti za slijepe osobe i mogućnosti korištenja savremenih asistivnih tehnologija na području zapadnog balkana.

**5. Učešće u Nacionalnom programu MyRight**

Udruženje slijepih je aktivno uključeno u realizaciju nacionalnog Programa MyRight u BiH.

Predstavnik Udruženja je član Program tima i aktivno učestvuje u njegovom radu. Sve projektne i programske aktivnosti Udruženja usaglašavaju se sa aktivnostima u okviru Nacionalnog programa, što se ostvaruje dobrom saradnjom između odgovornih osoba u Udruženju i nacionalnog koordinatora MyRight.

Članovi Udruženja učestvovali su u svim aktivnostima koje su organizovane u okviru Nacionalnog programa, naročito na onima koje se odnose na edukacije. Ciljevi koji su bili postavljeni kroz Projekat i ciljevi u okviru Nacionalnog programa su komplementarni i usklađeni su sa ciljevima MyRight i SIDA.

Ključne aktivnosti su bile:

* inkluzivno obrazovanje, implementacija člana 24 Konvencije o pravima osoba sa invaliditetom;
* Uključivanje pitanja roda u programske aktivnosti Udruženja;
* Povećanje aktivnosti mladih osoba sa invaliditetom;
* Rodno zasnovano nasilje nad osobama sa invaliditetom.
* Osnaživanje žena s invaliditetom radi njihovog uključivanja u aktivnosti udruženja;

Predstavnici Udruženja, koji su bili uključeni u realizaciju drugih projekata ili programa, kao i u radu sa organizacijama OSI i institucijama vlasti, promovisali su principe MyRight i SIDA i pokušavali su da aktivnosti u tim projektima i postignutim rezultati, budu kompatibilni sa rezultatima koji se postižu kroz Nacionalni program MyRight u BiH. Ova aktivnost je za Udruženje veoma važna jer SRF iz Švedske ima poseban interes da se nacionalni program u BiH razvija, te da naši projekti i programske aktivnosti budu usklađene sa principima na kojima insistira SIDA i MyRight.

**VI–ORGANIZOVANJE KONFERENCIJA I OKRUGLIH STOLOVA**

**a)** U toku 2021.godine organizovano je 5 (pet) dvodnevnih konferencija na kojima se diskutovalo o raznim pitanjima od interesa za osobe sa invaliditetom: Konvencija o pravima OSI, Agenda 2030, Preporuke UN Komiteta za prava OSI, Federalnoj Strategiji u oblasti invalidnosti, implementaciji akcionih planova i razvoj partnerskih odnosa sa institucijama vlasti, asistivnim tehnologijama – pomagalima za slijepe, analiza stanja zapošljavanja OSI u F BiH, prevencija rodno zasnovanog nasilja

Oko 150 osoba steklo nova znanja o relevantnim dokumentima iz oblasti invalidnosti i dobilo informacije o problemima sa kojima se organizacije OSI susreću u njihovoj implementaciji.

Na konferencijima su usvojeni zaključci i preporuke i dostavljeni učesnicima, kao i relevantnim predstavnicima institucija vlasti

Neke od ovih konferencija rađene su i kombinavano što podrazumijeva fizičko prisustvo i online način.

**b**) U izvještajnom periodu organizovano je više okruglih stolova na razne teme, s ciljem građenja partnerskih odnosa sa institucijama vlasti i to:

u Sarajevu – 8 okruglih stolova, te u: Bihaću - dva, Visoko i Zenica –po jedan, Goražde-jedan, Banovići – Živinice – jedan, Mostar -jedan; Organizovano je ukupno **15**  **okruglih stolova** iz različitih oblasti od interesa za slijepe osobe i druge osobe sa invaliditetom.

Na okruglim stolovima su učestvovali predstavnici organizacija OSI, predstavnici institucija vlasti i drugih nevladinih organizacija.

Svi učesnici dobili su pripremljene materijale / priručnike .

**Postignuti su sljedeći rezultati**:

- unaprijeđeni partnerski odnosi organizacija OSI i institucija vlasti na kantonalnom i federalnom nivou;

-poboljšana saradnja između organizacija osoba s invaliditetom i koalicija OSI u Federaciji;

-na svakom okruglom stolu usvojeni su potrebni zaključci i preporuke, koje služe kao osnova za dalje djelovanje i saradnju. Preko **250** osoba dobilo je nova znanja i informacije o aktuelnim pitanjima iz oblasti invalidnosti i razmijenili iskustva o implementaciji ključnih međunarodnih dokumenata u naše zakonodavstvo.

-Svi učesnici su preuzeli materijale koje će koristiti u zagovaračkim aktivnostima;

Okruglim stolovima, konferencijama i ukupnom radu Udruženja mediji su u toku 2021.godine posvećivali su značajnu pažnju, što se vidi kroz veliki broj emisija, tekstova i gostovanja.

**VII - Druženja članova Udruženja:**

U toku 2021.godine, u Klubu slijepih, povremeno su organizovana druženja, ovisno od interesa članstva Udruženja. Druženja su organizovana u povodu određenih događaja ili obilježavanja važniji datuma.

Sva ova druženja bila su u smanjenom obimu i uz pridržavanje propisa vezanih za pandemiju Covid 19.

**VIII - Web stranica, Facebook i YouTube Udruženja**

Sve značajne informacije, o provedenim programskim aktivnostima u Udruženju, redovno se sa fotografijama plasiraju na navedene medije. Ovaj pristup prepoznat je i pohvaljen kako od institucija vlasti, tako i od nevladinih organizacija i partnera iz Švedske.

Ovakav vid savremenog komuniciranja doprinosti promociji Udruženja slijepih KS i boljoj inforisanosti javnosti o aktivnostima koje provodi Udruženje i kao i o stavovima koje zastupa u zagovaranju za prava slijepih i drugih osoba s invaliditetom.

**IX - Brošure, pravilnici i drugi dokumenti**

U toku 2021.godine nastavljena je promocija raznih brošura koje je ranije pripremilo Udruženje slijepih, ali i drugih domaćih i međunarodnih dokumenata koji se odnose na ljudska prava, sa fokusom na prava osoba sa invaliditetom. Prema utvrđenom programu pripremljeni su ili dopunjeni pravilnici i dokumenti koji se odnose na procedure koje se provode u toku obavljanja poslova u Stručnoj službi i organima Udruženja.

Usvojena su 4 pravilnika, koji se odnose na računovodstvo i arhiviranje građe u Udruženju, te drugi dokumenti koji će unaprijediti rad Stručne službe Udruženja.

**X – POTREBE KOJE SLIJEPE OSOBE ZADOVOLJAVAJU NA SPECIFIČAN NAČIN**

 Gubitak ili teže oštećenje vida odredjuju uslove življenja i način zadovoljavanja odgovarajućih potreba. Te specifičnosti prije svega odnose se na mogućnost kretanja, korištenje tiflotehničkih i drugih pomagala, upotrebu Brajevog pisma, te zadovoljavanje potreba iz oblasti kulture, informisanja, sporta i rekreacije.

1. **Obezbjeđenje tiflotehničkih pomagala**

U svakodnevnom životu i radu slijepih osoba, tiflotehnička i druga pomagala imaju vrlo važnu ulogu, jer u određenim situacijama, makar djelimično, nadomješćuju izgubljeni ili teško oštećeni vid, odnosno njegovu funkciju.

Cijeneći izuzetan značaj pomagala za slijepe osobe i tokom 2021.godine Udruženje je ulagalo maksimalan napor da nadležne organe u Kantonu Sarajevo, humanitarne organizacije iz zemlje i inozemstva i asocijacije slijepih u svijetu, informiše o postojećoj situaciji, kako bi se bar djelimično ublažila vrlo teška situacija , u ovoj oblasti , za slijepe osobe.

Od nadležnih ministarstava u Kantonu Sarajevo i Federaciji BiH, kontinuirano se traži da se pitanje pomagala za slijepe osobe riješe zakonima i drugim propisima, s ciljem da im se omogući dobijanje bar najosnovnijih pomagala. Objašnjeno u prethodnim poglavljima.

Opšte je poznato da je donacije svake godine sve teže obezbijediti, kako u zemlji , tako i u inozemstvu, ipak je Udruženje u 2021. godini, kroz razne projekte i od donatora iz zemlje i inozemstva uspjelo obezbjediti određenu količinu pomagala kako slijedi:

- specijalni papir za pisanje Brajevog pisma;

- Bijelih štapova - 20 komada;

- Satovi za slijepe – 10 kom;

- Računara prilagođenih za slijepe osobe - 10 kom;

- Tableti – 11 kom

- Mašine za pisanje Brajevog pisma - 1 kom;

- CD-ovi, te druga sitnija pomagala.

Udruženje je u toku 2021.godine članovima dodijelilo sljedeća pomagala:

* Brajev papir - 50 kg
* Bijeli štap - 6
* Kompjuter/laptop – 15
* Lupa – 11
* Satovi za slijepe Brajev/govorni – 4
* Brajeva mašina – 3
* Govorni toplomjer - 2

Zbog teškoća pri nabavci pomagala Udruženje je vršilo popravku i reparaciju korištenih pomagala, naročito bijelih štapova i Brajevih pisaćih mašina.

**b) Informisanje**

I tokom 2021. godine značajna pažnja posvećivana je informisanju članova Udruženja o svim pitanjima vezanim za rad Udruženja, pa i šire.

Redovno su izdavane, jednom mjesečno, “Zvučne novine”, na CD-u, u MP3 formatu. Prosječan tiraž „Zvučnih novina“ u 2021.godini bio je 270 primjeraka. Osim članovima Udruženja časopis se slao i širom Bosne i Hercegovine, a određeni broj primjeraka slao se i slijepim osobama koje žive u Hrvatskoj, Srbiji i Crnoj Gori, te drugim evropskim zemljama u kojima žive iseljenici iz Bosne i Hercegovine.

 “Zvučne novine” i druge publikacije se snimaju, montiraju i kopiraju u tonskom studiju Udruženja.

Grad Sarajevo u 2021.godini je sufinansirao „Zvučne novine“ u iznosu 10.000 KM, što je daleko manje od stvarnih troškova koji nastaju izdavanjem „Zvučnih novina“. Ipak, uz velike napore Stručne službe ovaj časopis je redovno izlazio.

U toku 2021.godine kreiran je YouTube kanal Udruženja slijepih na kojem su redovno objavljivane „Zvučne novine“ koje su na taj način postale dostupne široj javnosti.

Nažalost, do sada ni jedan donator nije prihvatio projekat kojim bi se obezbijedilo finansiranje izdavanja časopisa na Brajevom pismu, koji bi mogao izlaziti mjesečno ili kvartalno.

 I tokom 2021. godine insistirano je kod nadležnih organa u Kantonu Sarajevo da se finansiranje informativne djelatnosti za slijepe riješi zakonom ili drugim propisom, te da se potrebna sredstva obezbijede u Budžetu Kantona Sarajevo.

Informisanje slijepih vršilo se i na druge načine kao što su: sastanci, emailing lista Udruženja na kojoj ima prijavljenih preko 100 korisnika, web stranica Udruženja, facebook stranica Udruženja, sredstva javnog informisanja i sl.

Jedno od važnih pitanja na kojem je Udruženje radilo, tokom 2021.godine, je saradnja sa privrednim subjektima u cilju promocije nezavisnog života slijepih osoba, što podrazumijeva pristupačnost okruženja, usluga i proizvoda za slijepe osobe.

**XI – ZADOVOLJAVANJE POTREBA IZ OBLASTI KULTURE, SPORTA, ŠAHA I REKREACIJE**

 U skladu sa Programom rada Udruženja organizovane su mnoge aktivnosti koje su imale za cilj povećanje interesa kod slijepih osoba za čitanje knjiga iz Biblioteke za slijepe i slabovidne u Bosni i Hercegovini. To se posebno odnosi na promociju Brajevog pisma u kome je akcenat stavljan na mogućnost čitanja knjiga i časopisa na Brajevom pismu.

Također su organizovane mnoge aktivnosti koje su imale za cilj resocijalizaciju slijepih osoba i njihovo uključivanje u aktivnosti koje organizuje Udruženje.

 U toku 2021.godine, u smanjenom obimu, organizovana su druženja članova Udruženja u Klubu slijepih, uz odgovarajući program.

 Ove godine zbog pandemije Covid 19 saradnja sa Narodnim pozorištem i Kamernim teatrom je bila ograničena.

Uspostavljena je saradnja sa Sarajevskom filharmonijom, ali su i ovi kulturni događaji bili uslovljeni mjerama koje se odnose na pandemiju Covid 19.

Zahvaljujući promociji opšte pristupačnosti za slijepe, koju redovno vrši Udruženje slijepih Kantona Sarajevo, a što uključuje i pristupačnost u oblasti kulture, u Kamernom teatru, te u nekim drugim institucijama iz oblasti kulture, radi se na pristupačnosti kulturnih programa koji se u njima organizuju. To u pravilu podrazumijeva audiodeskripciju predstava, u čijoj pripremi direktno učestvuju članovi ovog Udruženja.

Sport, šah i rekreacija slijepih organizovali su se preko Sportskog društva slijepih, koje je radilo i djelovalo u poslovnim prostorijama Udruženja. I aktivnosti Sportskog društva bile su ograničene zbog pandemije Covid 19 i odvijale su se u smanjenom obimu.

 Udruženje slijepih pružalo je pomoć Sportskom društvu, u granicama svojih mogućnosti, a Stručna služba Udruženja obavljala je sve stručne, administrativne i druge tehničke poslove za Društvo.

Sportsko društvo će Udruženju dostaviti informaciju o svom radu u 2021. godini.

**XII– SARADNJA UDRUŽENJA**

 Udruženje slijepih Kantona Sarajevo u toku 2021. godine ostvarilo je saradnju sa: Kantonom Sarajevo – Ministarstvom za rad, socijalnu politiku raseljena lica i izbjeglice, Ministarstvom saobraćaja, Ministarstvom zdravstva,Ministarstvom za obrazovanje, nauku i mlade KS, Gradskom upravom Grada Sarajeva, općinom Novi Grad, općinom Stari Grad, Kantonalnim centrom za socijalni rad i službama za socijalni rad na nivou opština, Porodičnim savjetovalištem, te sa mnogim drugim ustanovama i organizacijama koje su mogle pružiti pomoć Udruženju i njegovim članovima.

Posebno treba istači da je u toku 2021.godine ostvarena dobra saradnja sa Federalnim ministarstvom rada i socijalne politike.

 Kao i prethodnih godina izuzetno dobra saradnja ostvarivana je sa Savezom slijepih Federacije BiH, Društvom za zapošljavanje slijepih osoba “TMP” i sa pojedinim kantonalnim udruženjima slijepih u Federaciji BiH i udruženjima slijepih u Republici Srpskoj.

Uspostavljena je saradnja sa Savezom slijepih Crne Gore sa kojim je potpisan Sporazum o saradnji.

 Saradnja sa drugim udruženjima osoba s invaliditetom ostvarivala se u direktnim kontaktima i preko Koordinacionog odbora udruženja osoba sa invaliditetom Kantona Sarajevo, te u okviru Nacionalnog programa MyRight kroz mrežu koalicija osoba sa invaliditetom i Federalnog programa za implementaciju Strategije za unapređenje prava i položaja osoba sa invaliditetom u F BiH , kroz pripremu i implementaciju lokalnih akcionih planova.

Saradnja sa Savezom slijepih Švedske i Savezom slijepih Štokholm i Gotland Len je kao i do sada bila uspješna. Iako su bile planirane, ove godine zbog pandemije Covid 19 nisu razmjenjivane posjete između Udruženja slijepih Kantona Sarajevo i Saveza slijepih Švedske.

Udruženje su posjetili predstavnici mnogih humanitarnih organizacija i asocijacija, interesujući se za uslove u kojima žive slijepe osobe u Sarajevu.

Udruženje , je kao i do sada, ostvarilo dobru saradnju sa Informativnim centrom za osobe sa invaliditetom „IC.Lotos“ iz Tuzle, „IBHI“ BiH, Fondacijom za socijalno uključivanje, Lions Klub za BiH i drugim organizacijama. Sa IC.Lotos iz Tuzle nastavljen je zajednički projekat o rodno zasnovanom nasilju nad osobama s invaliditetom, koji finansira MyRight, odnosno Radio Jelpen iz Švedske, a koji će trajati u periodu od oktobra 2020. do septembra 2022.godine. Otpočela je je realizacija projekta „Ovdje sam vidljiva i ponosna, koji finansira MyRight i Švedska ambasada.

Udruženje je u toku 2021.godine učestvovalo u radu više neformalnih Koalicija čiji je cilj bio unapređenje položaja osoba sa invaliditetom u Bosni i Hercegovini.

Izuzetno dobra saradnja ostvarena je i sa Fondom za profesionalnu rehabilitaciju, osposobljavanje i zapošljavanje osoba s invaliditetom F BiH , Caritasom u BiH i UDAS-om iz Banjaluke

Predstavnici Udruženja su tokom godine učestvovali na više TV i radio emisija, u kojima se govorilo o radu Udruženja i problemima sa kojima se susreće slijepe osobe i druge osobe s invaliditetom. Posebna pažnja je bila posvećena pristupačnosti,tiflotehničkim pomagalima i nezavisnom životu slijepih osoba.

Saradnja sa sredstvima javnog informisanja bila je na zadovoljavajućem nivou.

Tematika koja se odnosi na ovo udruženje i slijepe osobe, često je obrađivana u elektronskim i printanim medijima, što doprinosi opštoj afimaciji ovog Udruženja i njegovih članova.

Na TV SA su emitovana 4 spota koje je Udruženje ranije pripremilo. Cilj emitovanja ovih spotova je podizanja svijesti javnosti o potrebama slijepih osoba kako bi bili što neovisniji u svakodnevnom životu , dok se kreću, spremaju ispite, rade na svom radnom mjestu itd. Ovi spotovi su objavljeni i na društvenim mrežama, YouTube itd.

**XIII PROJEKTI KOJE JE UDRUŽENJE REALIZOVALO U 2021.GODINI**

1. Informisanje slijepih u pristupačnom formatu „Zvučne novine“ – sufinansirao Grad Sarajevo;
2. “Unaprijeđena dugoročna samoodrživost Udruženja slijepih Kantona Sarajevo i drugih organizacija slijepih u Federaciji kroz edukaciju, zagovaranje i podizanje svijesti” – MyRight i SRF Švedska;
3. “Ka razumijevanju pristupa invalidnosti zasnovanom na ljudskim pravima 2018-2021” – MyRight Švedska;
4. Invaliditet i SGBV - izgradnja kapaciteta protiv seksualnog i rodno zasnovanog nasilja – MyRight i Radio Jelpen Švedska;
5. “Ovdje sam vidljiva i ponosna”- MyRight i Švedska ambasada;
6. *„*Korištenjem savremenih tehnologija i edukacijom povećati inkluziju slijepih osoba*“,* – općina Novi Grad;
7. “Program rada i djelovanja Udruženja slijepih Kantona Sarajevo za 2021.godinu –
* Federalno ministarstvo rada i socijalne politike iz sredstava igara na sreću;
1. „Održivost uposlenih osoba s invaliditetom koje rade u Udruženju slijepih KS“-Fond za profesionalnu rehabilitaciju , osposobljavanje i zapošljavanje OSI F BiH;
2. „Profesionalna rehabilitacija i zapošljavanje osoba s invaliditetom - Fond za profesionalnu rehabilitaciju , osposobljavanje i zapošljavanje OSI F BiH – Caritas u BiH;

**XIV – OBILJEŽAVANJE 15. OKTOBRA – MEĐUNARODNOG DANA SLIJEPIH I 3. DECEMBRA MEĐUNARODNOG DANA OSOBA S INVALIDITETOM**

Vodeći računa o mjerama propisanim od strane nadležnih organa u vezi pandemije Covid 19, Udruženje je 15.oktobra 2021.godine organizovalo značajne aktivnosti koje su imale za cilj promociju nezavisnog života slijepih osoba.

Organizovan je okrugli sto na temu “Djelovanjem u partnerstvu sa institucijama vlasti do veće inkluzije slijepih osoba”. Na ovom okruglom stolu su učestvovali i predstavnici institucija vlasti i aktivno sudjelovali u njegovom radu.Također je organizovano predavanje u vezi člana 24 Konvencije o pravima osoba s invaliditetom koji se odnosi na inkluzivno obrazovanje.

Oba ova događaja propratio je veliki broj predstavnika medija.

Isti dan organizovana je sjednica Skupštine Udruženja i zajednički ručak.

Udruženje slijepih kao lider organizacija u koaliciji udruženja osoba s invaliditetom u Kantonu Sarajevo je bilo tehnički organizator centralne manifestacije kojom se **obilježio** **3. decembar – Međunarodni dan osoba s invaliditetom**. Podršku organizovanja ove manifestacije pružio je MyRight. Na ovoj manifestaciji, koja je organizovana u Sarajevu, prisustvovali su predstavnici federalnih i kantonalnih ministarstava, javnih ustanova i fondova, te mediji.

Moto obilježavanja 3. decembra je bio: „Izgradnja boljeg: pristupačnijeg i održivijeg društva nakon pandemije COVID -19 koje u potpunosti uključuje osobe s invaliditetom„.

### **XV- STVARANJE USLOVA ZA RAD UDRUŽENJA**

 U cilju poboljšanja uslova za rad Udruženja, a prije svega za rad organa, aktivista i Stručne službe, u toku 2021. godine posvećena je posebna pažnja investiciono-tehničkom održavanju poslovnog prostora, kao i nabavci određenih osnovnih sredstava kojima se unaprijedio rad Stručne službe.

* Kroz razne projekte kupovan je kancelarijski materijal i oprema neophodna za rad Službe;
* Za radnike Stručne službe organizovane su potrebne edukacije, s ciljem da se unaprijede njihova znanja iz oblasti informacione tehnologije.

Zbog dotrajalosti instalacije za centralno grijanje, urađene su određene popravke, u Klubu slijepih i u sanitarnom čvoru na spratu .

Za potrebe rada Stručne službe nabavljeni su:

* 3 orginalne licence Offise;
* 4 laptopa;
* Mašina za printanje u boji;
* 11 tableta;
* Web Camera GoPro;
* Snimač zvuka Zoom
* Printer za printanje Brajevog pisma;
* Ručni skener i druga sitnija oprema
* U cilju saoodrživosti i promocije Udruženja u toku 2021.godine kreiran je novi logo Udruženja i set promotivnog materijala, koji će po prvi put na cjelovit način javnosti prezentirati rad Udruženja. Obezbjeđene su afiše, baneri, rokovnici, planeri, stikovi, cekeri itd.

**XVI – RAD ORGANA I STRUČNE SLUŽBE UDRUŽENJA**

 U toku 2021.godine u Udruženju su provedene značajne aktivnosti, iako su sve programske i druge aktivnosti Udruženja u velikoj mjeri bile uslovljene pandemijom Covid 19 i odlukama nadležnih državnih organa, u vezi s tim. Nastavljen je poseban angažman članova Upravnog odbora i ostalih aktivista Udruženja.

U toku 2021.godine održane su 2 sjednice Skupštine Udruženja.

Na ovim sjednicama Skupštine usvojeni izvještaji o radu Udruženja u 2020.godini i programska akta Udruženja za 2022. godinu.

 Upravni odbor Udruženja održao je 7 sjednica, na kojima je raspravljao o svim pitanjima od interesa za Udruženje i njegove članove i donosio odluke, zaključke i preporuke iz svoje nadležnosti. Upravni odbor je također usvojio više pravilnika i drugih akata kojima se definišu procedure rada organa i Stručne službe.

Na sjednici koja je održana u decembru usvojena su 4 pravilnika koja se odnose na finansije Udruženja i na odlaganje arhivske građe.

U 2021. godini u Stručnoj službi bilo je zaposleno 7 radnika.

 Iako je obim aktivnosti u izvještajnom periodu bio izuzetno veliki, i opterećen mjerama vezanim za Covid 19, kao i oboljelim radnicima, Stručna služba je sve poslove obavila kvalitetno i na vrijeme.

**XVII – FINANSIRANJE RADA I DJELOVANJA UDRUŽENJA**

 I pored velikih napora finansiranje Udruženja još uvijek nije sistemski riješeno. Kanton Sarajevo je iz svog Budžeta izdvajao samo dio sredstava za finansiranje Stručne službe i režijskih troškova.

Dio sredstava obezbjedjivan je od prikupljene članarine, te iz projekata koji su realizovani u Udruženju slijepih. Nedostajuća sredstva obezbjedjivana su i od donatora i pomažućih članova, kojih je zbog postojeće situacije u Kantonu Sarajevo i pandemije Covid 19, sve manje.

Bez obzira na navedene probleme Udruženje je u 2021.godini uspješno poslovalo, što pokazuje Finansijski izvještaj Udruženja za 2021.godinu.

 PREDSJEDNIK

 \_\_\_\_\_\_\_\_\_\_\_\_\_\_\_\_\_

 / Senija Okić /